শ্রেষ্ঠ চিত্রগ্রহণ বিভাগে জি সিনে পুরস্কার
শ্রেষ্ঠ চিত্রগ্রহণ বিভাগে জি সিনে পুরস্কার হল জি এন্টারটেইনমেন্ট এন্টারপ্রাইজেস কর্তৃক প্রদত্ত বাৎসরিক পুরস্কার। সমালোচকদের ভোটে এই পুরস্কারের বিজয়ী নির্ধারিত হয়ে থাকে। ১৯৯৮ সালের আয়োজন থেকে জি সিনে পুরস্কারের অংশ হিসেবে বলিউডের সেরা চিত্রগ্রাহকদের এই পুরস্কার প্রদান করা হচ্ছে। ২০০৯ ও ২০১০, ২০১৫ সালে এই পুরস্কার আয়োজিত হয়নি। ২০২১ ও ২০২২ সালে কোভিড-১৯ এর বৈশ্বিক মহামারীর কারণে এই পুরস্কার আয়োজিত হয়নি। এই বিভাগে প্রথম বিজয়ী মনমোহন সিং দিল তো পাগল হ্যায় (১৯৯৭) চলচ্চিত্রের জন্য এই পুরস্কার অর্জন করেন। বিনোদ প্রধান ও সুদীপ চ্যাটার্জী সর্বাধিক তিনবার করে এই পুরস্কার অর্জন করেন। এছাড়া রবি বর্মণ দুইবার এই পুরস্কার অর্জন করেন। সাম্প্রতিক বিজয়ী জয় পটেল স্যাম বাহাদুর (২০২৩) চলচ্চিত্রের জন্য এই পুরস্কার অর্জন করেন।